# name
Retrat de l’orientació en les escoles de persones adultes de Catalunya. La veu dels protagonistes

# metadata.dc.contributor.other[].value
Universitat de Barcelona. Facultat d'Educació

# metadata.dc.description.abstract[].value
[cat] En una societat que exigeix la necessitat de formar-se de manera permanent i presenta unes possibilitats de transició que cada vegada es multipliquen més (Manzanares i Sanz, 2018), l’orientació esdevé una acció educativa ineludible al llarg de la vida. De fet, comptar amb una orientació ajustada a les necessitats pot afavorir la persistència de les persones en la formació (Llanes et al., 2022; OECD, 2023) i impactar directament en la salut, el benestar, l’economia i la vida social i comunitària (ELGPN, 2015; UNESCO, 2017a). En aquesta línia, l’educació de persones adultes representa l’espai idoni per desenvolupar-la i possibilita l’orientació al llarg de la vida (lifelong guidance) i l’aprenentatge al llarg de la vida (lifelong learning), dues línies estratègiques actuals a escala internacional (CEDEFOP et al., 2019; UNESCO, 2017a). Des d’aquesta perspectiva, l’orientació pot focalitzar en els aspectes clau de la trajectòria de la persona, les necessitats i els condicionants (Llanes-Ordóñez et al., 2025).
Aquesta recerca té com a voluntat última conèixer i aprofundir en la realitat de l'orientació a les escoles de persones adultes a Catalunya des de la perspectiva dels protagonistes per destacar els elements que la configuren i formular línies d’actuació i millora. L'estudi identifica els punts forts i les necessitats emergents i suggereix unes propostes per a les decisions polítiques i pràctiques. L’objectiu principal és conèixer la realitat de l’orientació a les escoles de persones adultes, amb els següents objectius específics: a) indagar en les concepcions i les creences respecte a l'orientació dels agents que intervenen en les escoles de persones adultes; b) descriure el perfil d’estudiants de les escoles de persones adultes i les seves necessitats; c) identificar les característiques de l’orientació en les escoles de persones adultes; d) situar els factors que influeixen en el funcionament de l’orientació; i
e) analitzar les propostes que fan els professionals respecte a l’orientació a les escoles de persones adultes.
L’anàlisi teòrica conté els aspectes principals d’aquesta recerca: l’educació de persones adultes, l’aprenentatge al llarg de la vida i l’orientació. Així, s’aprofundeix en l’educació de persones adultes i l’aprenentatge al llarg de la vida en el context internacional, espanyol i català. També en la perspectiva actual de l’orientació al llarg de la vida, amb la importància del context i els efectes en les oportunitats de les persones joves i adultes, així com en la descripció de l’orientació en el sistema educatiu i a les escoles de persones adultes.
 
El disseny metodològic d’aquest estudi possibilita l'aproximació al fenomen des d’una perspectiva holística i comprensiva. Per recollir diverses veus dels participants de les escoles de persones adultes, s’opta per la metodologia qualitativa. La informació es recopila mitjançant dos grups de discussió amb professionals (un, d’agents educatius interns, i l’altre, d’agents externs) i onze entrevistes a estudiants. S’empren dos taulers digitals com a eina complementària als grups de discussió, i la tècnica del fotollenguatge com a suport a les entrevistes. Això implica fer un procés d’anàlisi diferenciat per a cada tipus d’informació, ja que considera tant contingut textual (transcripcions) com gràfic (imatges). L'anàlisi de contingut de la informació s’ha realitzat amb el suport del programari Atlas.ti.
Els resultats mostren les concepcions complementàries de l’orientació que tenen els agents educatius interns i els agents externs de les escoles de persones adultes, amb diversos punts d’unió amb les tendències actuals de l’orientació al llarg de la vida. A més, s’ofereix una panoràmica de la realitat de l’orientació en aquests centres educatius, amb la descripció del perfil heterogeni d’estudiants i les seves necessitats, les característiques organitzatives i les pràctiques d’orientació i els agents que les desenvolupen, els factors que influeixen en el funcionament de l’orientació i l’anàlisi de les propostes que fan els seus professionals. Finalment, els resultats porten a establir un conjunt de propostes i recomanacions per oferir un marc de referència de l’orientació alineat amb l’aprenentatge al llarg de la vida, i així, contribuir a la millora de l’orientació en les escoles de persones adultes de Catalunya.

# metadata.dc.rights[].value
cc by-nc-sa (c) Sánchez-Guerrero, Isabel, 2025

# metadata.dc.title[].value
Retrat de l’orientació en les escoles de persones adultes de Catalunya. La veu dels protagonistes